Jitlesta l-proġett tal-manutenzjoni tas-saqaf tal-Padiljun Sportiv ta’ Kordin li ġie jiswa €87,000. L-ispiża għall-proġett inħarġet mill-gvern, bil-fondi ġew allokati fl-aħħar budget. Ix-xogħol fuq is-saqaf beda f’nofs Awwissu u tlesta fil-jiem li għaddew. Fl-inawgurazzjoni, is-Segretarju Parlamentari għall-Isport Chris Agius qal li x-xogħol fuq is-saqaf kien meħtieġ ħafna tant li fil-passat kellhom saħansitra jitwaqqfu attivitajiet sportivi. Il-padiljun sportiv f’Kordin, li ilu mibni mill-1986 u huwa propjeta tal-klabb sportiv ta’ Hibernians, joffri spazju u facilitajiet fuq ġewwa għal diversi dixxiplini fosthom il-kampjonat tal-Futsal u t-taħriġ tal-Basketball.